[pic] | KOMISIA EURÓPSKYCH SPOLOČENSTIEV | Brusel, 6.11.2007 KOM(2007) 662 v konečnom znení 2007/0239 (CNS) Návrh NARIADENIE RADY, ktorým sa mení a dopĺňa nariadenie (ES) č. 533/2004 o založení partnerstiev v rámci procesu stabilizácie a pridruženia (predložená Komisiou) DÔVODOVÁ SPRÁVA Európska rada na svojom zasadnutí 15.–16. decembra 2005 rozhodla o udelení statusu kandidátskej krajiny Bývalej juhoslovanskej republike Macedónsko. V dôsledku toho by sa názov partnerstva s Bývalou juhoslovanskou republikou Macedónsko, vytvoreného na základe nariadenia Rady (ES) č. 533/2004, mal z „európskeho partnerstva“ zmeniť na „prístupové partnerstvo“, aby sa zosúladil s názvom partnerstiev s dvoma ďalšími kandidátskymi krajinami, Chorvátskom a Tureckom. Na zabezpečenie väčšej zrozumiteľnosti nástroja partnerstiev by v skutočnosti bolo vhodné používať pre partnerstvá s krajinami, ktoré majú rovnaké postavenie v rámci prístupového procesu, rovnaké názvy. Je to zároveň v súlade so znením strategického dokumentu o rozšírení z roku 2005. Návrh takisto zahŕňa úpravu zohľadňujúcu nezávislosť Čiernej hory. Komisia preto vyzýva Radu, aby prijala pripojený návrh nariadenia. 2007/0239 (CNS) Návrh NARIADENIE RADY, ktorým sa mení a dopĺňa nariadenie (ES) č. 533/2004 o založení partnerstiev v rámci procesu stabilizácie a pridruženia RADA EURÓPSKEJ ÚNIE, so zreteľom na Zmluvu o založení Európskeho spoločenstva, a najmä na jej článok 181a ods. 2, so zreteľom na návrh Komisie[1], so zreteľom na stanovisko Európskeho parlamentu[2], keďže: (1) V nariadení Rady (ES) č. 533/2004 z 22. marca 2004 o založení partnerstiev v rámci procesu stabilizácie a pridruženia[3] v znení posledných zmien a doplnení sa stanovuje, že partnerstvá sa vytvoria pre všetky krajiny západného Balkánu. (2) Európska rada na svojom zasadnutí v Bruseli v decembri 2005 rozhodla, že Bývalá juhoslovanská republika Macedónsko je kandidátskou krajinou na členstvo v Európskej únii. (3) Preto je vhodné stanoviť, že namiesto európskeho partnerstva Európska únia vo svojich vzťahoch s Bývalou juhoslovanskou republikou Macedónsko uplatňuje prístupové partnerstvo a zodpovedajúcim spôsobom nariadenie (ES) č. 533/2004 zmeniť a doplniť. (4) Štátna únia Srbska a Čiernej Hory už neexistuje. Preto je vhodné nariadenie zmeniť a doplniť s cieľom zohľadniť skutočnosť, že Srbsko i Čierna hora sú dvoma nezávislými štátmi. (5) Nariadenie sa týka prístupových i európskych partnerstiev. Preto je potrebné zohľadniť túto skutočnosť v celom texte. PRIJALA TOTO NARIADENIE: Článok 1 Nariadenie Rady (ES) č. 533/2004 sa týmto mení a dopĺňa takto: 1) Článok 1 sa nahrádza týmto: „Článok 1 Európske partnerstvá sa zakladajú pre Albánsko, Bosnu a Hercegovinu, Čiernu horu a Srbsko vrátane Kosova v zmysle rezolúcie Bezpečnostnej rady OSN č. 1244 z 10. júna 1999 (ďalej len „partneri“). Európske partnerstvá poskytujú rámec zahŕňajúci priority vyplývajúce z analýzy situácie jednotlivých partnerov, na ktoré sa musí zamerať príprava na ďalšiu integráciu do Európskej únie na základe kritérií definovaných Európskou radou, ako aj pokrok dosiahnutý v rámci implementácie procesu stabilizácie a pridruženia, vrátane príslušných dohôd o stabilizácii a pridružení, a najmä v oblasti regionálnej spolupráce.“ 2) Článok 1a sa nahrádza týmto: „Článok 1a V rámci procesu stabilizácie a pridruženia sa zakladajú prístupové partnerstvá pre Chorvátsko a Bývalú juhoslovanskú republiku Macedónsko. Prístupové partnerstvá poskytujú rámec zahŕňajúci priority vyplývajúce z analýzy situácie každej krajiny, na ktoré sa musí zamerať príprava na pristúpenie na základe kodanských kritérií definovaných Európskou radou, ako aj pokrok dosiahnutý v rámci implementácie procesu stabilizácie a pridruženia, vrátane dohôd o stabilizácii a pridružení uzavretých s týmito krajinami[4], a najmä v oblasti regionálnej spolupráce.“ Článok 2 Toto nariadenie nadobúda účinnosť tretím dňom po jeho uverejnení v Úradnom vestníku Európskej únie . Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli Za Radu predseda [1] Ú. v. EÚ C, , s. . [2] Ú. v. EÚ C, , s. . [3] Ú. v. EÚ L 86, 24.3.2004, s. 1. Nariadenie zmenené a doplnené nariadením (ES) č. 269/2006 (Ú. v. EÚ L 47, 17.2.2006, s. 7). [4] Ú. v. EÚ L 84, 20.3.2004, s. 3. (Ú. v. EÚ L 26, 28.1.2005, s. 3).